২০দলের ডাকা টানা অবরোধ, হরতালে সহিংসতা বন্ধ হওয়ায় বিপাকে পড়েছে আওয়ামী লীগ। ২০১৪ সালের ৫ই জানুয়ারির নির্বাচনের গ্রহণযোগ্যতা নিয়ে প্রশ্ন তোলে বিএনপি সমর্থীত জোট। এ লক্ষ্যে চলতি বছরের ৬ জানুয়ারি থেকে মধ্যবর্তী নির্বাচনের দাবিতে আন্দোলনে নামে ২০ দলীয় জোট। আন্দোলনের কর্মসূচি হিসেবে লাগাতার অবরোধ, হরতালের ডাক দেয়। এতে সহিংসতার ঘটনা ঘটতে থাকে দেশব্যাপী। এসব সহিংসতার ঘটনায় বিদেশি কূটনীতিকরা উদ্বেগ প্রকাশ করে সরকার এবং বিএনপিকে সমস্যা সমাধানে সংলাপে বসার আহবান জানায়। বিএনপির পক্ষ থেকে সে আহবানে সাড়া দিলেও আওয়ামী লীগের পক্ষ থেকে বলা হয়েছিলো সহিংসতা বন্ধ হলেই কেবল সংলাপ হতে পারে। সহিংসতা বন্ধে কূটনীতিকরাও উভয় পক্ষকে প্রয়োজনীয় পদক্ষেপ নিতে অনুরোধ জানায়। ইতোমধ্যেই ঢাকা ও চট্টগ্রাম সিটি নির্বাচনকে কেন্দ্র করে সারা দেশে বিএনপির কর্মসূচি অব্যাহত থাকলেও বন্ধ হয়েছে সহিংসতা। সমঝোতার আলোচনায় বসার এখনই সময় বলে মনে করেন রাজনীতিবীদ ও সুশীল সমাজের প্রতিনিধিরা।